А пасьля я нарэшце дачакалася. Крывіць душой ня буду: больш за ўсіх асабіста я хацела пабачыць фолк-металёвы гурт Folcore. Справа ў тым, што хлапцы ня песьцяць прыхільнікаў ні студыйнымі запісамі (у інтэрнэце можна адшукаць адзіны трэк – “Да зорак шлях”), ні канцэртнымі выступамі (іх першы і дагэтуль адзіны да “Тату-фэста” выступ адбыўся на фестывалі “Купальскае Кола 2014” ажно ў чэрвені). Але пачутае і пабачанае падчас дэбюту Folcore уразіла ў найвышэйшай ступені і дазваляе мне сёньня ў рамках маёй музычнай кампетэнтнасьці называць гэты гурт адной з найлепшых каманд сучаснай беларускай цяжкой сцэны. Таму аніяк нельга было грэбаваць шансам пабачыць ізноўку жывы выступ Folcore. За некалькі кампазіцый, што пасьпеў адыграць гурт, на танцпляцы сабралася і адрывалася найбольшая за ўвесь вечар колькасьць народу. Вакаліст Павал пасьпеў прабегчы паў-Re:Public’а, парваў струну ў выніку жартоўнай гітарнай барацьбы з басістам Аляксандрам, а пасьля яны абодва валілі ў натоўпе ўдзячных прыхільнікаў. А па заканчэньні выступу на сцэне ўздымаліся стаканы з шампанскім і гучалі віншаваньні ў гонар бубнача гурта Аляксандра, якога “фалькораўцы” пасьпяхова ажанілі ў мінулую пятніцу.